《江约之大尹谒粤洲先祠次韵》
明代·黄佐

松柏冈头竹径深，先祠何幸一光临。白驹皎皎来虚谷，黄鸟光光送好音。

皇极注残犹有墨，义田赒尽已无金。云鹏一去空留迹，日永天多思满襟。

作者简介：（1490—1566）明广东香山人，字才伯，号泰泉。正德十六年进士，选庶吉士，授编修。出为江西提学佥事，旋改督广西学校。弃官归养，久之起右春坊右谕德，擢侍读学士，掌南京翰林院事。与大学士夏言论河套事不合，寻罢归，日与诸生论道。学从程、朱为宗，学者称泰泉先生。所著《乐典》，自谓泄造化之秘。卒，赠礼部右侍郎，谥文裕。